b'\n_START_ARTICLE_\nVaisiaus judesiai\n_START_PARAGRAPH_\nVaisiaus judesiai \xe2\x80\x93 \xc4\xafvair\xc5\xabs k\xc5\xabdikio, esan\xc4\x8dio motinos \xc4\xafs\xc4\x8diose, judesiai, kuriuos sukelia vaisiaus raumen\xc5\xb3 susitraukimai. Vaisius gimdoje pradeda jud\xc4\x97ti jau antr\xc4\x85 n\xc4\x97\xc5\xa1tumo m\xc4\x97nes\xc4\xaf, ta\xc4\x8diau motina j\xc5\xb3 dar nejau\xc4\x8dia. Moteris pajunta vaisiaus judesius apie 20 n\xc4\x97\xc5\xa1tumo n\xc4\x97\xc5\xa1tumo savait\xc4\x99. Jei moteris n\xc4\x97\xc5\xa1\xc4\x8dia jau nebe pirma kart\xc4\x85, vaisiaus judesius gali pajusti jau 18 n\xc4\x97\xc5\xa1tumo savait\xc4\x99. Vaisiaus judesiai yra vienas i\xc5\xa1 kriterij\xc5\xb3, gimdymo datai nustatyti. Jei moteris n\xc4\x97\xc5\xa1\xc4\x8dia pirm\xc4\x85 kart\xc4\x85, ji prie tos dienos, kai pirm\xc4\x85 kart\xc4\x85 pajuto vaisiaus judesius, tur\xc4\x97t\xc5\xb3 prid\xc4\x97ti 140 dien\xc5\xb3. Ne pirm\xc4\x85 kart\xc4\x85 n\xc4\x97\xc5\xa1\xc4\x8dia moteris, pajutusi judesius, tur\xc4\x97t\xc5\xb3 prid\xc4\x97ti 154 dienas. Pasteb\xc4\x97ta, kad lieknos moterys judesius pajunta anks\xc4\x8diau nei apk\xc5\xabnios.\n_START_SECTION_\nJudesi\xc5\xb3 stiprumas\n_START_PARAGRAPH_\nPirmieji judesiai gali b\xc5\xabti labiau pana\xc5\xa1\xc5\xabs \xc4\xaf pilvo girgs\xc4\x97jim\xc4\x85. Kiek v\xc4\x97liau jau\xc4\x8diami \xc5\xa1veln\xc5\xabs baksnojimai, o galiausiai galima sulaukti net ir spyrio. Da\xc5\xbenai n\xc4\x97\xc5\xa1\xc4\x8diosios jau\xc4\x8dia k\xc5\xabdikio \xc5\xbeags\xc4\x97jim\xc4\x85. Tai ritmi\xc5\xa1kas, pulsuojantis, monotoni\xc5\xa1kas poj\xc5\xabtis. \xc5\xbdags\xc4\x97jimas jau\xc4\x8diamas kelias minutes. J\xc4\xaf moteris da\xc5\xbeniausiai jau\xc4\x8dia pilvo apa\xc4\x8dioje. Jei k\xc5\xabdikis yra didelis, jo judesiai gali b\xc5\xabti skausmingi, ypa\xc4\x8d jei k\xc5\xabdikis baksnoja \xc4\xaf pilvo sienel\xc4\x99 ar kepenis.\n_START_SECTION_\nVaisiaus judesi\xc5\xb3 skai\xc4\x8diavimas ir registravimas\n_START_PARAGRAPH_\nVaisiaus judesiai tai nepa\xc5\xbeeistos vaiko centrin\xc4\x97s nerv\xc5\xb3 sistemos kriterijus. Pakankami vaisiaus judesiai - centrin\xc4\x97 nerv\xc5\xb3 sistema yra pakankamai apr\xc5\xabpinta deguonimi. Sveikas vaisius 30-40 gestacijos savait\xc4\x99 b\xc5\xabna labai aktyvus: \xc4\x8diulpia nyk\xc5\xa1t\xc4\xaf, \xc4\x8diumpa rankomis ir kojomis, b\xc5\xabdingi ritmi\xc5\xa1ki kr\xc5\xabtin\xc4\x97s l\xc4\x85stos judesiai. N\xc4\x97\xc5\xa1\xc4\x8diajai reikia skai\xc4\x8diuoti vaisiaus judesius nuo 32 savait\xc4\x97s pasteb\xc4\x97jus judesi\xc5\xb3 skai\xc4\x8diaus ar j\xc5\xb3 pob\xc5\xabd\xc5\xbeio pakitimus._NEWLINE_N\xc4\x97\xc5\xa1\xc4\x8dioji turi atsigulti ant kairio \xc5\xa1ono, atsipalaiduoti. Skai\xc4\x8diuoti geriausia tuo pa\xc4\x8diu paros metu. Jei vaisius sujuda daugiau nei penkis kartus per valanda, tai yra normalu. Jei per valand\xc4\x85 n\xc4\x97\xc5\xa1\xc4\x8dioji suskai\xc4\x8diuoja ma\xc5\xbeiau nei penkis vaisiaus judesius, skai\xc4\x8diavim\xc4\x85 reikia prat\xc4\x99sti iki dviej\xc5\xb3 valand\xc5\xb3. Jei per papildom\xc4\x85 valand\xc4\x85 buvo priskai\xc4\x8diuota ma\xc5\xbeiau nei penki judesiai, reik\xc4\x97t\xc5\xb3 kreiptis \xc4\xaf gydytoj\xc4\x85. Skai\xc4\x8diuojant ir registruojant vaisiaus judesius, reikia \xc4\xafvertinti tai, kad sveiko vaisiaus ramaus miego periodas kaitaliojasi su aktyvumo periodu, ir j\xc5\xb3 trukm\xc4\x97 ilg\xc4\x97ja, did\xc4\x97jant n\xc4\x97\xc5\xa1tumo laikotarpiui. I\xc5\xa1ne\xc5\xa1ioto vaisiaus ramaus miego periodai, trunkantys 20-60 minu\xc4\x8di\xc5\xb3, kaitaliojasi su k\xc5\xabno aktyvumo protr\xc5\xabkiais, trunkan\xc4\x8diais 6-15 minu\xc4\x8di\xc5\xb3.\n_START_SECTION_\nNestresinis testas\n_START_PARAGRAPH_\nNestresinis testas pagr\xc4\xafstas \xc5\xa1irdies ritmo reakcija \xc4\xaf judesius. Kai vaisius juda, \xc5\xa1irdies ritmas pagreit\xc4\x97ja (akceleracija), tai geras vaisiaus b\xc5\xabkl\xc4\x97s po\xc5\xbeymis. Akceleracij\xc5\xb3 gali neb\xc5\xabti, kai vaisius miega, kai slopinama centrin\xc4\x97 nerv\xc5\xb3 sistema ir d\xc4\x97l vaisiaus hipoksijos. Moteriai gulin\xc4\x8diai ant \xc5\xa1ono pritvirtinami davikliai ir u\xc5\xbera\xc5\xa1oma kardiotograma. Vaisiaus judrum\xc4\x85 galima su\xc5\xbeadinti akustine stimuliacija. Stebima, ar vaikui judant, u\xc5\xbera\xc5\xa1oma kardiotogramoje akceleracijos. Nestresinis testas yra normalus, kai per 20 min. u\xc5\xbera\xc5\xa1omos ne ma\xc5\xbeiau kaip dvi akceleracijos, kuri\xc5\xb3 amplitud\xc4\x97 15 k./min., o trukm\xc4\x97 \xe2\x80\x93 15 sek. Nestresinis testas n\xc4\x97ra normalus, kai per 40 min. u\xc5\xbera\xc5\xa1omos ma\xc5\xbeiau kaip 2 min\xc4\x97tos trukm\xc4\x97s ir amplitud\xc4\x97s akceleracijos. Vaisius nereaktyvus ir tada, kai akceleracij\xc5\xb3 trukm\xc4\x97 ir amplitud\xc4\x97 yra per ma\xc5\xbeos.\n_START_SECTION_\n\xc5\xa0altiniai\n_START_PARAGRAPH_\n1.Mamos \xc5\xbeurnalas. "Vaisiaus judesiai", 2006 m., Nr.2_NEWLINE_2.Doc. Vil\xc5\xabn\xc4\x97s Intait\xc4\x97s straipsnis apie vaisiaus b\xc5\xabkl\xc4\x97s tyrimo metodus_NEWLINE_3.Lietuvos aku\xc5\xa1eri\xc5\xb3-ginekolog\xc5\xb3 s\xc4\x85jungos nari\xc5\xb3 straipsnis apie vaisiaus b\xc5\xabkl\xc4\x97s tyrimo metodus'